Rohde het Donderdag vir die vierde dag in die Wes-Kaapse hooggeregshof getuig. Hy verskyn op aanklag van moord en regsverydeling. Die staat beweer hy het sy vrou, Susan, op 24 Julie 2016 in hul hotelkamer op die Spier-landgoed vermoor terwyl hy beweer sy het haar eie lewe geneem.
Hy beweer iemand moes sy skoonpa met dié se aankoms by Spier vertel het hy is vir Susan se dood verantwoordelik omdat Holmes kwalik 'n uur ná sy aankoms die hotelkamer binnegekom en die badkamer ondersoek het.
Rohde was duidelik ongelukkig oor die implikasie dat hy Susan mishandel het na aanleiding van Kahn se opmerking in Oktober 2017 in die hof dat die merke en kneusplekke aan Susan se lyk met dié van 'n mishandelde vrou ooreengestem het.
Hy het aan die hof gesê die polisie moes net sy skoonma, Diane Holmes, en skoonsuster, Angela Norton, bel om uit te vind dit is nie die waarheid nie.